CELEX: 
Language: el
Date: 2019-03-07 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) αριθ. 540/2014 του Ευρωπαϊκού Κοινοβουλίου και του Συμβουλίου σχετικά με την ηχοστάθμη των μηχανοκίνητων οχημάτων και την αντικατάσταση των σιγαστήρων τους

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Τα υβριδικά ηλεκτρικά και αμιγώς ηλεκτρικά οχήματα, που ονομάζονται επίσης αθόρυβα οχήματα οδικών μεταφορών (QRTV), εκπέμπουν ήχο σε πολύ μειωμένο επίπεδο, σε σύγκριση με τα οχήματα με κινητήρα εσωτερικής καύσης, γεγονός που θα οδηγήσει σε περιβαλλοντικά οφέλη. Η μείωση αυτή αφαίρεσε μια σημαντική πηγή ηχητικού σήματος που προειδοποιεί τους ευάλωτους χρήστες του οδικού δικτύου, συνήθως τα άτομα με προβλήματα όρασης ή τους ποδηλάτες, ότι υπάρχει όχημα, ότι το όχημα πλησιάζει ή απομακρύνεται.
            
            
               Οι απαιτήσεις έγκρισης τύπου όσον αφορά τις εκπομπές θορύβου που εφαρμόζονται για τα οχήματα των κατηγοριών M και N καθορίζονται στον κανονισμό (ΕΕ) αριθ. 540/2014
                  1
               . Στον παρόντα κανονισμό καθορίζονται επίσης οι ελάχιστες απαιτήσεις εκπομπών για την εγκατάσταση του συστήματος ακουστικής προειδοποίησης (AVAS) σε οχήματα QRTV, με σκοπό την προειδοποίηση των ευάλωτων χρηστών του οδικού δικτύου για την ασφάλειά τους όσον αφορά την παρουσία των εν λόγω οχημάτων. Οι απαιτήσεις αυτές είναι ήδη διατυπωμένες στο ίδιο επίπεδο λεπτομέρειας του κανονισμού αριθ. 138 του ΟΗΕ σχετικά με την έγκριση των QRTV
                  2
               . 
            
            
               Τώρα είναι αναγκαίο να επικαιροποιηθούν οι απαιτήσεις του συστήματος AVAS στον κανονισμό (ΕΕ) αριθ. 540/2014 λαμβανομένης υπόψη της τροποποίησης 01 του κανονισμού αριθ. 138 του ΟΗΕ, για τη βελτίωση των μέτρων ασφάλειας των ευάλωτων χρηστών, μέσω της απαγόρευσης της λειτουργίας παύσης του συστήματος AVAS. Παράλληλα, η Επιτροπή εκπληρώνει τη νομοθετική υποχρέωση της συμφωνίας του 1958 της ΟΕΕ/ΗΕ να εφαρμόσει τις απαιτήσεις AVAS που ορίζονται στη σειρά 01 των τροποποιήσεων του κανονισμού αριθ. 138 του ΟΗΕ και στην οποία έχει προσχωρήσει η Ένωση.
            
            
               Η παρούσα πράξη στοχεύει στην τροποποίηση του παραρτήματος VIII του κανονισμού (ΕΕ) αριθ. 540/2014 με τις τεχνικές απαιτήσεις και τις διαδικασίες δοκιμών του AVAS με αναφορά στη σειρά 01 των τροποποιήσεων του κανονισμού αριθ. 138 του ΟΗΕ.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Κατά την προπαρασκευή της παρούσας πράξης, η Επιτροπή πραγματοποίησε κατάλληλες διαβουλεύσεις σε επίπεδο εμπειρογνωμόνων, στις οποίες συμμετείχαν εμπειρογνώμονες από τους ενδιαφερόμενους φορείς του κλάδου, τους κοινωνικούς εταίρους και τα κράτη μέλη.
            
            
               Η παρούσα πράξη υποβλήθηκε σε δημόσια διαβούλευση μέσω της διαδικτυακής πύλης για τη βελτίωση της νομοθεσίας, από τις 13 Δεκεμβρίου 2018 έως τις 10 Ιανουαρίου 2019, και υποβλήθηκε και ελήφθη υπόψη ένα θετικό σχόλιο.
            
            
               Επιπλέον, στον δικτυακό τόπο του ΠΟΕ δημοσιεύτηκε ανακοίνωση ΤΕΕ της ΕΕ, από τις 13 Δεκεμβρίου 2018 έως τις 11 Φεβρουαρίου 2019, και δεν υποβλήθηκε κανένα σχόλιο.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               α)Νομική βάση
            
            
               Η νομική βάση της παρούσας κατ’ εξουσιοδότηση πράξης είναι το άρθρο 9 του κανονισμού (ΕΕ) αριθ. 540/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την ηχοστάθμη των μηχανοκίνητων οχημάτων και την αντικατάσταση των σιγαστήρων τους, την τροποποίηση της οδηγίας 2007/46/ΕΚ και την κατάργηση της οδηγίας 70/157/ΕΟΚ.
            
            
               β)Επιλογή των νομικών πράξεων
            
            
               Ο κανονισμός αποτελεί την κατάλληλη πράξη για την τροποποίηση του κανονισμού (EΕ) αριθ. 540/2014.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 7.3.2019
            
            
               για την τροποποίηση του κανονισμού (ΕΕ) αριθ. 540/2014 του Ευρωπαϊκού Κοινοβουλίου και του Συμβουλίου σχετικά με την ηχοστάθμη των μηχανοκίνητων οχημάτων και την αντικατάσταση των σιγαστήρων τους
            
            
               (Κείμενο που παρουσιάζει ενδιαφέρον για τον ΕΟΧ)
            
         
         
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 540/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την ηχοστάθμη των μηχανοκίνητων οχημάτων και την αντικατάσταση των σιγαστήρων τους, την τροποποίηση της οδηγίας 2007/46/ΕΚ και την κατάργηση της οδηγίας 70/157/ΕΟΚ
                  3
               , και ιδίως το άρθρο 8 δεύτερο εδάφιο και το άρθρο 9,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 540/2014 καθορίζει τις απαιτήσεις για την έγκριση τύπου ΕΕ όλων των νέων οχημάτων των κατηγοριών M (οχήματα για τη μεταφορά προσώπων) και N (οχήματα για τη μεταφορά εμπορευμάτων) όσον αφορά την ηχοστάθμη τους. Ο εν λόγω κανονισμός καθορίζει επίσης μέτρα σχετικά με το σύστημα ακουστικής προειδοποίησης οχήματος (AVAS) για τα υβριδικά ηλεκτρικά και αμιγώς ηλεκτρικά οχήματα, με σκοπό την προειδοποίηση των ευάλωτων χρηστών του οδικού δικτύου.
            
            
               (2)Το έγγραφο πληροφοριών σύμφωνα με το παράρτημα I της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου
                  4
                σχετικά με την έγκριση τύπου ΕΕ ενός οχήματος όσον αφορά την επιτρεπτή ηχοστάθμη θα πρέπει να αναθεωρηθεί, ώστε να περιλαμβάνει τις λεπτομερείς απαιτήσεις για το AVAS.
            
            
               (3)Μετά την έκδοση, στην 171η σύνοδο του Παγκόσμιου Φόρουμ για την Εναρμόνιση των Κανονισμών σχετικά με τα Οχήματα της Οικονομικής Επιτροπής των Ηνωμένων Εθνών (ΟΕΕ/ΗΕ), της σειράς 01 των τροποποιήσεων του κανονισμού αριθ. 138 του ΟΗΕ σχετικά με την έγκριση των αθόρυβων οχημάτων οδικών μεταφορών, το παράρτημα VIII του κανονισμού (ΕΕ) αριθ. 540/2014 θα πρέπει να αναθεωρηθεί, ώστε να καλύψει την απαγόρευση της λειτουργίας παύσης του συστήματος AVAS.
            
            
               (4)Συνεπώς, ο κανονισμός (ΕΚ) αριθ. 540/2014 θα πρέπει να τροποποιηθεί αναλόγως.
            
            
               (5)Δεδομένου ότι ο παρών κανονισμός περιλαμβάνει προσαρμογή για να ληφθούν υπόψη οι απαιτήσεις σχετικά με τη λειτουργία παύσης του συστήματος AVAS που εφαρμόζονται ήδη βάσει της συμφωνίας της ΟΕΕ/ΗΕ του 1958 και θεσπίζει τις αναγκαίες μεταβατικές διατάξεις για εφαρμογή το 2019, θα πρέπει να τεθεί σε ισχύ επειγόντως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τα παραρτήματα I και VIII του κανονισμού (ΕΕ) αριθ. 540/2014 τροποποιούνται σύμφωνα με το παράρτημα του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 7.3.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) αριθ. 540/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την ηχοστάθμη των μηχανοκίνητων οχημάτων και την αντικατάσταση των σιγαστήρων τους, την τροποποίηση της οδηγίας 2007/46/ΕΚ και την κατάργηση της οδηγίας 70/157/ΕΟΚ (ΕΕ L 158 της 27.5.2014, σ. 131)
               
               
                  
                     (2)
                  
                        Κανονισμός αριθ. 138 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις έγκρισης των αθόρυβων οχημάτων οδικών μεταφορών όσον αφορά τη μειωμένη ακουστότητά τους [2017/71] (ΕΕ L 9 της 13.1.2017, σ. 33)
               
               
                  
                     (3)
                  
                        ΕΕ L 158 της 27.5.2014, σ. 131.
               
               
                  
                     (4)
                  
                        Οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (ΕΕ L 263 της 9.10.2007, σ. 1). 
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
            
               Ο κανονισμός (ΕΕ) αριθ. 540/2014 τροποποιείται ως εξής:
            
            
               1)
                     στο παράρτημα I, το προσάρτημα 1 αντικαθίσταται από το ακόλουθο κείμενο: 
            
            
               α) το σημείο 12.8 απαλείφεται·
            
            
               β)
                     προστίθεται το ακόλουθο σημείο 12.9:
            
            
               «12.9. AVAS
            
            
               12.9.1. Αριθμός έγκρισης τύπου οχήματος όσον αφορά την εκπομπές ήχου σύμφωνα με τον κανονισμό ΟΕΕ/ΗΕ αριθ. 138 (1) 
            
            
               ή
            
            
               12.9.2. Πλήρης αναφορά για τα αποτελέσματα των δοκιμών των επιπέδων εκπομπών ήχου του συστήματος AVAS, που μετριέται σύμφωνα με τον κανονισμό (ΕΕ) αριθ. 540/2014 (1)».
            
            
               2) Το παράρτημα VIII τροποποιείται ως εξής:
            
            
               α)
                     το τμήμα I αντικαθίσταται από το ακόλουθο κείμενο:
            
            
               «Τμήμα I
            
            
               Το παρόν παράρτημα περιλαμβάνει μέτρα για το σύστημα AVAS για τα υβριδικά ηλεκτρικά και αμιγώς ηλεκτρικά οχήματα οδικών μεταφορών.
            
            
               I.1. Με την επιφύλαξη του τμήματος I σημείο 2 στοιχείο α), του τμήματος I σημείο 2 στοιχείο β), του τμήματος I σημείο 3 στοιχείο α) και του τμήματος I σημείο 3 στοιχείο β), οι διατάξεις του τμήματος II εφαρμόζονται σε εγκατεστημένο σύστημα AVAS: 
            
            
               α) σε κάθε τύπο οχήματος που έχει εγκριθεί πριν από την 1η Ιουλίου 2019·
            
            
               β) σε κάθε νέο όχημα βάσει του τύπου που αναφέρεται στο στοιχείο α) που έχει ταξινομηθεί πριν από την 1η Ιουλίου 2021.
            
            
               I.2. Με την επιφύλαξη του τμήματος I σημείο 3 στοιχεία α) και β), οι διατάξεις του τμήματος III εφαρμόζονται σε εγκατεστημένο σύστημα AVAS: 
            
            
               α) σε κάθε τύπο οχήματος που έχει εγκριθεί πριν από την 1η Ιουλίου 2019, σε περίπτωση που επιλέξει ο κατασκευαστής· 
            
         
         
            
               β) σε κάθε νέο όχημα βάσει του τύπου που αναφέρεται στο στοιχείο α)· 
            
            
               γ) σε κάθε τύπο οχήματος που έχει εγκριθεί από την 1η Ιουλίου 2019 και πριν από την 1η Σεπτεμβρίου 2021· 
            
            
               δ) σε κάθε νέο όχημα βάσει του τύπου που αναφέρεται στο στοιχείο γ) που έχει ταξινομηθεί πριν από την 1η Σεπτεμβρίου 2023.
            
            
               I.3. Οι διατάξεις του τμήματος IV εφαρμόζονται σε εγκατεστημένο σύστημα AVAS:
            
            
               α) σε κάθε τύπο οχήματος που έχει εγκριθεί πριν από την 1η Σεπτεμβρίου 2021, σε περίπτωση που επιλέξει ο κατασκευαστής·
            
            
               β) σε κάθε νέο όχημα βάσει του τύπου που αναφέρεται στο στοιχείο α)·
            
            
               γ) σε κάθε τύπο οχήματος που έχει εγκριθεί την ή μετά την 1η Σεπτεμβρίου 2021· 
            
            
               δ) σε κάθε νέο όχημα βάσει του τύπου που αναφέρεται στο στοιχείο γ)· 
            
            
               ε) σε κάθε νέο όχημα που έχει ταξινομηθεί την ή μετά την 1η Σεπτεμβρίου 2023.»·
            
            
               β)
                     προστίθεται το ακόλουθο τμήμα IV:
            
            
               «Τμήμα IV
            
            
               Εφαρμόζονται οι διατάξεις του τμήματος III, με εξαίρεση το τμήμα III σημείο 2 στοιχείο β). Επιπλέον, ισχύει το εξής:
            
            
               Διακόπτης
            
            
               Κάθε μηχανισμός που επιτρέπει στον οδηγό να διακόψει τη λειτουργία του συστήματος AVAS («παύση λειτουργίας») συμμορφώνεται προς τις απαιτήσεις της παραγράφου 6.2.6 του κανονισμού ΟΕΕ/ΗΕ αριθ. 138, συμπλήρωμα 1 της αρχικής έκδοσης του κανονισμού, σειρά τροποποιήσεων 01 (ΕΕ L 204 της 5.8.2017, σ. 112).».